Author: ostrovsk
Company: MV SR

Predkladacia správa

V dňoch 13. – 14. júna 2007 sa uskutočnilo v Zuberci zasadnutie slovensko-poľskej pracovnej skupiny pre hraničné priechody a dopravu, ktorá bola zriadená v rámci slovensko-poľskej medzivládnej komisie pre cezhraničnú spoluprácu. Predmetom zasadnutia bola žiadosť Obecného úradu Čierne zriadiť miesto na prekračovanie štátnej hranice na turistickom chodníku Čierne – Istebná – Jaworzynka pri HZ III/201a. 

Vzhľadom na to, že obe delegácie vyjadrili súhlas so zriadením uvedeného miesta, podpredseda vlády a minister vnútra predkladá na rokovanie vlády SR iniciatívny materiál „Návrh na uzavretie Dohody medzi vládou Slovenskej republiky a vládou Poľskej republiky o zmene prílohy č. 3 Dohody medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov, podpísanej 1. júla 1999 v Trstenej, formou výmeny nót.
  
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Návrh dohody zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.